275 ansatte på Jernstøberiet Dania i Aars fortsætter deres arbejdsnedlæggelse torsdag.

TV2/Nord kunne onsdag fortælle, at 275 timelønnede medarbejdere på jernstøberiet Dania i Aars havde nedlagt arbejdet. Torsdag morgen klokken 6.45 mødtes de ansatte igen for at drøfte, om de skulle genoptage arbejdet. - Mødet tog 10 minutter, og tillidsmanden orienterede om, at tillidsfolkene naturligvis ikke har underskrevet den uenighedserklæring ledelsen har skrevet, og ellers har der ikke været nogen kontakt med ledelsen, siger Klaus Nielsen, der er talsmand for medarbejderne. Det er lokale lønforhandlinger, der er gået i hårknude. Og forhandlingerne har ifølge Klaus Nielsen stået på i fire måneder. - Der er 45 øre per time per mand imellem deres tilbud og vores krav. I alt drejer det sig om 200.000 kroner, og det er i vores optik småpenge, siger Klaus Nielsen. Medarbejderne mødes igen i morgen klokken 6.45, for at drøfte, om de skal genoptage arbejdet.